ZAJEDNICA SPORTSKIH UDRUGA

Javni poziv za financiranje javnih potreba u sportu Općine Lovran u 2021.godini

***-upute za prijavitelje-***

**CILJEVI JAVNOG POZIVA I PRIORITETI ZA DODJELU SREDSTAVA**

**Opći cilj** javnog poziva je razvoj sporta u Općini Lovran i povećanje kvalitete života djece, mladeži te svih građana kroz provođenje sportskih programa, treninga i natjecanja u sportskim udrugama Općine Lovran, dalje u tekstu: Općine.

**Specifični cilj** Javnog poziva je razviti i provesti učinkovite i održive aktivnosti koje će pridonijeti razvoju sporta u cjelini i sportskih vještina, posebice djece i mlađih dobnih skupina te razvijanju amaterskog sporta, odnosno rekreacije, kao zdravog stila života za sve dobne skupine.

**Prioriteti za dodjelu sredstava na području Općine:**

* poticanje i promicanje sporta,
* provođenje dijela programa tjelesne i zdravstvene kulture djece i mladeži,
* trening, organiziranje i provođenje sustava natjecanja,
* djelovanje udruženja sportaša i sportskih udruga,
* zapošljavanje osoba za stručni rad u sportu,
* zdravstvena zaštita sportaša,
* sportsko rekreacijske aktivnosti građana, kao i uključivanje u sportske programe osoba s invaliditetom,
* sufinanciranje vrhunskog sporta,
* prostorni uvjeti za rad sportskih organizacija,
* usmjerenost prema potrebama korisnika s područja Općine Lovran kao i njihova uključenost u realizaciju projekta/programa,
* umrežavanje i povezivanje sa srodnim udrugama, pogotovo s udrugama koje djeluju na području Općine Lovran radi prijenosa znanja, jačanja sposobnosti i održivosti udruga koje djeluju na području Općine Lovran,
* uspješnost u dosadašnjoj provedbi programa/projekta javnih potreba financiranih od strane Općine Lovran,
* financiranje iz drugih izvora (Primorsko-goranska županija, nadležnih ministarstava, zaklada, europskih fondova i sl.).

**PLANIRANI IZNOSI I UKUPNA VRIJEDNOST JAVNOG POZIVA**

|  |  |  |  |
| --- | --- | --- | --- |
| Naziv i oznaka aktivnosti u posebnom dijelu Proračuna Općine Lovran | Ukupna vrijednost Javnog poziva | Najmanji i najveći iznos pojedinačnih ugovora o dodjeli financijskih sredstava | Okvirni broj planiranih ugovora |
| Naziv aktivnosti |  |  |  |
| Financiranje programa javnih potreba u sportu | 521.600,00 kn | 5.000,00 kn -  226.000,00 kn | 13 |

Za financiranje programa/projekta u okviru ovog Javnog poziva, raspoloživ je iznos od 521.600,00 kuna.

**FORMALNI UVJETI JAVNOG POZIVA**

Pravo na podnošenje prijave imaju udruge, **članice** Zajednice sportskih udruga Općine Lovran, dalje u tekstu: Zajednica, koje temeljem Zakona o sportu mogu obavljati sportsku djelatnosti, uz uvjet da imaju sjedište u Općini.

Korisnik financiranja **ne smije sudjelovati** u izbornoj ili drugoj promidžbi političke stranke, koalicije ili nezavisnog kandidata, davati izravnu potporu političkoj stranci, koaliciji ili nezavisnom kandidatu niti prikupljati financijska sredstva za financiranje političkih stranaka, koalicije ili nezavisnih kandidata za sve vrijeme trajanja ugovora.

**PRIHVATLJIVI PROGRAMI/PROJEKTI**

Program/projekt koji se prijavi na Javni poziv Zajednice mora biti pozitivno ocijenjen, doprinositi zadovoljenju javnih potreba na tom području, odnosno zadovoljavati uvjete iz Pravilnika o financiranju javnih potreba Općine Lovran (SN OL 4/16, 13/18), dalje u tekstu: Pravilnik. Prihvatljivo razdoblje provođenja aktivnosti je kalendarska godina za koju se raspisuje Javni poziv.

**TROŠKOVI:**

**Prihvatljivi troškovi** su troškovi koje ima korisnik financiranja, a koji ispunjavaju sljedeće kriterije:

1. - nastali su za vrijeme razdoblja provedbe programa/projekta u skladu s ugovorom, osim troškova koji se odnose na završne izvještaje, troškova revizije i troškova vrednovanja, a plaćeni su do datuma odobravanja završnog izvještaja,
2. - moraju biti navedeni u ukupnom predviđenom proračunu programa/projekta,
3. - nužni su za provođenje programa/projekta koji je predmetom dodjele financijskih sredstava,
4. - mogu biti identificirani i provjereni, a računovodstveno su evidentirani kod korisnika financiranja prema važećim propisima o računovodstvu neprofitnih organizacija,
5. - trebaju biti umjereni, opravdani i usuglašeni sa zahtjevima racionalnog financijskog upravljanja, sukladno načelima ekonomičnosti i učinkovitosti.

**Prihvatljivima se smatraju:**

***Izravni troškovi***

- troškovi zaposlenika angažiranih na programu/projektu koji odgovaraju stvarnim izdacima za plaće, porezima i doprinosima iz plaće i drugim troškovima vezanim uz plaću i naknade, sukladno Uredbi i drugim propisima,

- putni troškovi i troškovi dnevnica za zaposlenike i druge osobe koje sudjeluju u programu/

projektu, pod uvjetom da su u skladu s pravilima o visini iznosa za takve naknade za korisnike

koji se financiraju iz sredstava državnog proračuna,

- troškovi kupnje ili iznajmljivanja opreme i materijala (novih ili rabljenih) namijenjenih isključivo za program/projekt, te troškovi usluga, pod uvjetom da su u skladu s tržišnim cijenama,

- naknade za trenere, igrače/ice, suce, i drugo osoblje

- troškovi potrošne robe,

- troškovi podugovaranja,

- administrativni troškovi,

- troškovi koji izravno proistječu iz zahtjeva ugovora, uključujući troškove financijskih usluga.

***Neizravni troškovi***

Osim izravnih, korisniku sredstava se može odobriti i pokrivanje dijela neizravnih troškova kao što su: energija, voda, uredski materijal, sitan inventar, telefon, pošta i drugi indirektni troškovi koji nisu povezani s provedbom programa/projekta, u maksimalnom iznosu do 25% ukupnog odobrenog iznosa financiranja iz proračuna Općine.

**Troškovi koji nisu prihvatljivi:**

Prihvatljivim se neće smatrati sljedeći troškovi:

- dugovi i stavke za pokrivanje gubitaka ili dugova,

- dospjele kamate,

- stavke koje se već financiraju iz javnih izvora,

- kupovina zemljišta ili građevina, osim kada je to nužno za izravno provođenje programa ili projekta, kada se vlasništvo mora prenijeti na korisnika financiranja i/ili partnere najkasnije po završetku programa ili projekta,

- gubici na tečajnim razlikama, ili

- zajmovi trećim stranama.

***Doznaka sredstava***

Za programe/projekte za koje se donese odluka o financiranju, sredstva će se doznačavati sukladno dinamici potreba i prema realizaciji projekta/programa korisnika, svaki put na temelju posebnog zahtjeva, a kako bi se sredstva pravovremeno doznačila, **sukladno raspoloživim mogućnostima i u visini koja odgovara priljevu financijskih sredstava u Proračun Općine Lovran**.

**ZABRANA DVOSTRUKOG FINANCIRANJA**

Bez obzira na kvalitetu predloženog programa/projekta, Zajednica neće odobriti financijska sredstva za aktivnosti koje se već financiraju iz državnog proračuna i po posebnim propisima, kada je u pitanju ista aktivnost, koja se provodi na istom području, u isto vrijeme i za iste korisnike, osim ako se ne radi o koordiniranom sufinanciranju iz više različitih izvora.

**KAKO SE PRIJAVITI**

Podnositelji prijave – udruge, svoje programe/projekte prijavljuju isključivo na propisanim obrascima, a natječajnu dokumentaciju mogu preuzeti u Upravnom odjelu za samoupravu i upravu Općine u uredovno vrijeme ili sa službene stranice Općine [www.opcinalovran.hr](http://www.opcinalovran.hr).

**PRIJAVA PROGRAMA/ PROJEKTA smatra se potpunom ukoliko sadrži sve prijavne obrasce i obvezne priloge**

**Sadržaj prijave (prijedlozi programa/projekta moraju biti u pisanoj formi i trebaju obavezno sadržavati):**

* Obrazac br.1 - opisa programa/projekta
* Obrazac br.2 - proračuna programa/projekta
* Obrazac br.3 - izjava o nepostojanju dvostrukog financiranja

Obrasci moraju biti točno i u cijelosti popunjeni, potpisani i ovjereni pečatom podnositelja i voditelja programa/projekta i dostavljen u izvorniku.

U slučaju kada se prijavna dokumentacija podnosi elektroničkim putem, Zajednici se obvezno dostavlja jedan tiskani, potpisani i ovjereni primjerak prijave.

**Podnositelji zahtjeva dužni su uz gore navedene obrasce obvezno priložiti:**

* godišnji financijski izvještaj:
* za obveznike dvojnog knjigovodstva: preslika godišnjeg Izvještaja o prihodima i rashodima, Bilanca i Bilješke uz financijske izvještaje za prethodnu kalendarsku godinu,
* za obveznike jednostavnog knjigovodstva Odluka o vođenju jednostavnog knjigovodstva i primjeni novčanog računovodstvenog načela usvojena od zakonskog zastupnika podnositelja i Godišnji financijski izvještaj o primicima i izdacima za prethodnu kalendarsku godinu.
* Obrazac izjave o partnerstvu, ukoliko se program/projekt provodi u partnerstvu,
* potvrdu nadležne porezne uprave iz koje je razvidno da podnositelj prijave nema nepodmirenih obaveza na ime javnih davanja, **izdana nakon** **objave** Javnog poziva,
* uvjerenje nadležnog suda (ne starije od šest mjeseci) da se protiv osobe zadužene za zastupanje i voditelja programa udruge ne vodi kazneni postupak i da nije pravomoćno osuđivana za prekršaj odnosno kaznena djela propisna Uredbom,
* potvrdu da je u sustavu natjecanja.

**Prijavi se može priložiti i:**

* preslika verifikacije programa/projekta, izdana od nadležne institucije (Ministarstvo znanosti, obrazovanja i športa ili sl.),
* zapisi, publikacije, novinski članci, fotografije koji opisuju rad udruge i koji se odnose na program/projekt,
* pisma namjere kojima se objašnjavaju potencijalne suradnje unutar projekta s drugim sportskim udrugama i ostalim subjektima,
* pisma preporuke relevantnih institucija, dosadašnjih korisnika, donatora i sl.

**GDJE POSLATI PRIJAVU?**

Prijave se šalju **Zajednici sportskih udruga,** preporučenom poštom na adresu OPĆINA LOVRAN, ŠETALIŠTE M. TITA 41, 51415 LOVRAN, s naznakom: **„PRIJAVA NA JAVNI POZIV ZA FINANCIRANJE JAVNIH POTREBA U SPORTU OPĆINE LOVRAN U 2021. GODINI“** ili se predaju u pisarnici Općine, na istoj adresi.

**ROK ZA SLANJE PRIJAVA**

**Krajnji rok za prijavu na Javni poziv putem pošte je zaključno s 22. siječnja 2021. godine u 24,00 sati, a neposrednom predajom u pisarnici Općine također s 22. siječnja 2021. godine do 14,00 sati.**

Prijava je dostavljena u roku ako je na prijamnom žigu razvidno da je zaprimljena u pošti na dan koji je naznačen kao krajnji rok za prijavu na Javni poziv. U slučaju da je prijava dostavljena osobno u pisarnicu, na omotnici će biti upisan datum predaje prijave. Sve prijave poslane izvan roka neće biti uzete u razmatranje.

**Neće se razmatrati ponude koje pristignu izvan roka određenog javnim pozivom i nepotpune ponude.**

**KOME SE OBRATITI UKOLIKO IMATE PITANJA?**

Sve dodatne informacije i upite možete dobiti na mobitel broj: **091/5708241, kod g. Tina Matulje, e-mail: matulja.tin@gmail.com.**

U svrhu osiguranja ravnopravnosti svih potencijalnih prijavitelja, Zajednica ne može davati prethodna mišljenja o prihvatljivosti prijavitelja ili troškova navedenih u prijavi.

**PROCJENA PRIJAVA I DONOŠENJE ODLUKE O DODJELI SREDSTAVA**

Sve pristigle i zaprimljene prijave proći će kroz slijedeću proceduru:

**Provjera ispunjavanja formalnih uvjeta javnog poziva**

Po isteku roka za podnošenje prijava po javnom pozivu, **Povjerenstvo za otvaranje** prijava i provjeru ispunjavanja propisanih (formalnih) uvjeta Zajednice, pristupit će postupku ocjene ispunjavanja propisanih (formalnih) uvjeta poziva.

U postupku provjere ispunjavanja formalnih uvjeta poziva provjerava se:

* je li prijava dostavljena na pravi javni poziv i u zadanom roku,
* jesu li dostavljeni, potpisani i ovjereni svi obvezni obrasci,
* je li dostavljena sva obvezna popratna dokumentacija,
* je li zatražen iznos sredstva unutar financijskih pragova postavljenih u javnom pozivu,
* jesu li ispunjeni drugi propisani uvjeti javnog poziva.

Prijave koje su ispunile formalne uvjete upućuju se na daljnju proceduru, odnosno stručno ocjenjivanje.

**Podnošenje prigovora**

Sve udruge čije prijave budu odbačene iz razloga neispunjavanja propisanih uvjeta, o toj činjenici bit će upoznate pismenim putem u roku od 8 radnih dana od dana donošenja odluke, nakon čega imaju pravo da, u roku od 8 dana od dana prijema takve odluke podnesu prigovor nadležnom tijelu, općinskom načelniku Općine, koji će, u roku od 3 dana, računajući od dana primitka prigovora, odlučiti o istome.

U slučaju prihvaćanja prigovora od strane nadležnog tijela, prijava će biti upućena u daljnju proceduru, na stručno ocjenjivanje, a u slučaju neprihvaćanja prigovora prijava će biti odbijena, o čemu će podnositelj prigovora biti pismeno upoznat. Odluka kojom je odlučeno o prigovoru je konačna.

**PROCJENA PRIJAVA KOJE SU ZADOVOLJILE PROPISANE UVJETE JAVNOG POZIVA**

**Ocjenjivanje prijavljenih programa/projekata i javna objava rezultata**

**Povjerenstvo za ocjenjivanje** prijava Zajednice, razmatra i ocjenjuje prijave koje su ispunile formalne uvjete poziva i daje prijedlog za odobravanje financijskih sredstava za programe/projekte.

Odluku o dodjeli financijskih sredstava za programe/prijave donosi na prijedlog Povjerenstva Skupština Zajednice.

**OBAVIJEST O DONESENOJ ODLUCI O DODJELI FINANCIJSKIH SREDSTAVA**

Svi prijavitelji, čije su prijave ušle u postupak ocjene, bit će obaviješteni o donesenoj odluci o dodjeli financijskih sredstava za programe/prijave u sklopu javnog poziva objavom rezultata na služenim stranicama Općine Lovran [www.opcinalovran.hr](http://www.opcinalovran.hr) .

Zajednica sportskih udruga će, u roku od 8 dana od donošenja odluke o dodjeli financijskih sredstava, obavijestiti udruge čiji projekti ili programi nisu prihvaćeni za financiranje, kao i o razlozima takve odluke.

Udrugama, kojima nisu odobrena financijska sredstva, može se, na njihov zahtjev, omogućiti uvid u zbirnu ocjenu **njihovog** projekta ili programa, u roku od 8 dana od dana primitka odluke o dodjeli financijskih sredstava za programe/projekte.

**Prigovor na odluku o dodjeli financijskih sredstava**

Udruge koje su nezadovoljne odlukom o dodjeli financijskih sredstava za programe/projekte mogu podnijeti prigovor u roku 8 dana od dana primitka obavijesti o rezultatima javnog poziva. O prigovoru odlučuje Izvršni odbor Zajednice.

Postupak dodjele financijskih sredstava udrugama je akt poslovanja i ne vodi se kao upravni postupak te se na postupak prigovora ne primjenjuju odredbe o žalbi kao pravnom lijeku u upravnom postupku, nego se postupak utvrđuje sukladno uvjetima ovog Javnog poziva.

**Prigovor u pravilu ne odgađa izvršenje odluke i daljnju provedbu postupka.**

Nakon donošenja odluke o dodjeli financijskih sredstava za programe/projekte, Zajednica će izraditi i dostaviti Općini Plan raspodjele sredstava za programe javnih potreba u sportu koje provode udruge s područja Općine radi usvajanja istog na Općinskom vijeću Općine.

Po usvajanju Plana raspodjele sredstava zaključit će se ugovor sa svakom pojedinom udrugom.

**Praćenje provedbe odobrenih i financiranih projekata i programa i vrednovanje provedenih natječaja/ poziva**

Udruga kojoj se odobri financiranje projekta ili programa bit će obavezna podnositi davatelju sredstava polugodišnja i godišnja izvješća te godišnja izvješća o realizaciji programa s opisom aktivnosti i projekata koju su realizirani iz proračunskih sredstava.

**POPIS DOKUMENTACIJE ZA JAVNI POZIV**

**1. Javni poziv**

**2. Upute za prijavitelje**

**3. Obrazac 1. –** opis programa/projekta

**4. Obrazac 2. –** proračun programa/projekta

**5. Obrazac 3. –** izjava o nepostojanju dvostrukog financiranja

**6. Obrazac 4. –** izjava o partnerstvu /ako je primjenjivo/

**7. Obrazac 5. –** opisno izvješće provedbe programa/projekta

**8. Obrazac 6. –** financijsko izvješće realiziranog programa/projekta

**Napomena:** obrasci pod rednim brojem 1, 2, 3 i 4 /ako je primjenjiv/ dostavljaju se uz prijavu na Javni poziv, a ostali nakon realizacije prihvaćenog programa/projekta.

Obrasci se mogu preuzeti sa službene stranice Općine [www.opcinalovran.hr](http://www.opcinalovran.hr) ili u pisarnici Općine.

ZAJEDNICA SPORTSKIH UDRUGA